
RAPORT

asupra propunerii legislative privind protecţia vieţii  private a persoanei, a numelui,  imaginii, domiciliului şi corespondenţei acesteia
În conformitate cu prevederile art. 89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond, cu  propunerea legislativă privind protecţia vieţii private a persoanei, a numelui, imaginii, domiciliului şi corespondenţei acesteia, trimisă cu adresa nr. P.L. X-697  din 10 noiembrie 2004, înregistrat sub nr. 31/1032 din 10 noiembrie 2004.
 Potrivit  prevederilor art 75 alin.1 din Constituţia României şi ale art. 86 alin. 2 pct. 3 din Regulamentul Camerei Deputaţilor, Camera Deputaţilor este  Cameră decizională .

 Senatul,în calitatea  de primă Cameră sesizată, în şedinţa  sa din 9 noiembrie 2004, a respins propunerea legislativă.
 Guvernul României , prin punctul său de vederea, transmis Biroului permanent al Senatului cu adresa nr.5094/D.R.P din 16. 07. 2004,  a  precizat că nu susţine adoptarea acestei iniţiative legislative,în forma prezentată, date fiind implicaţiile deosebite ale unei asemenea reglementări în sistemul de drept.
 Comisia pentru drepturile omului, culte şi problemele minorităţilor naţionale a avizat favorabil proiectul de lege susmenţionat, prin avizul nr.25/464/  din 16 noiembrie 2004.
 Consiliul Legislativ  a avizat favorabil proiectul de lege, conform avizului nr. 989/8.06.2004.

           Propunerea legislativă supusă dezbaterii are ca obiect de reglementare instituirea unor dispoziţii referitoare la protecţia unor drepturi personale nepatrimoniale, private şi familiale, a numelui, imaginii, domiciliului şi a corespondenţei, ce constituie drepturi fundamentale, esenţiale pentru afirmarea şi dezvoltarea personalităţii individului. Structurată în patru capitole, propunerea legislativă reglementează obligaţia autorităţilor publice de a asigura respectarea acestor drepturi, în cadrul competenţelor care le revin fără nici o discriminare privitoare la sex, culoare, limbă, religie, origine socială, avere, naştere sau apartenenţă la o minoritate naţională. Exerciţiul drepturilor care fac obiectul prezentului proiect nu pot fi restrâns decât prin lege şi numai în cazurile expres determinate de Constituţie .

Prin  iniţiativă legislativă supusă dezbaterii s-a urmărit alinierea la reglementările comunitare care consacră principiile libertăţii, democraţiei şi respectul drepturilor fundamentale ale omului şi ale statului de drept, drepturi garantate de Convenţia Europeană privind drepturile şi libertăţile fundamentale ale omului, semnată la Roma la 4 noiembrie 1950, precum şi la celelalte tratate şi convenţii internaţionale la care România este parte.

Proiectul de lege, în conformitate cu prevederile art. 60 din Regulamentul Camerei Deputaţilor, este examinat de membrii comisiei, în şedinţa din  3 februarie 2005.
 La  dezbaterea acestei propuneri legislative au participat 17 deputaţi din cei 21 de membri ai Comisiei juridice, de disciplină şi imunităţi. La lucrările comisiei a participat , în calitate de invitat, domnul Ionel Didea director adjunct la Ministerul Justiţiei.
Analizând propunerea legislativă, comisia a apreciat că ea nu poate fi acceptată din următoarele considerente : 

- reglementarea drepturilor la viaţă intimă, familială şi privată,la nume, imagine, domiciliu, corespondenţă şi alte drepturi nepatrimoniale este  făcută  deja la nivelul Constituţiei şi al legilor organice şi ordinare, cum sunt:Codul civil, Codul penal, Codul familiei, Decretul nr. 31/1954 privitor la persoanele fizice şi juridice, Ordonanţa Guvernului nr. 41/ 2003 privind dobândirea şi schimbarea pe cale administrativă a numelor persoanelor fizice, aprobată prin Legea nr.323/2003 şi altele;

 - textul propunerii  legislative restrânge în mod nejustificat sfera de aplicare a art. 53 din Constituţie,  neprevăzând printre cazurile de restrângere a exercitării drepturilor , calamitatea naturală şi dezastrul;

- definirea noţiunilor  se face prin sintagme care nu pot fi percepute şi evaluate în mod concret, cum ar fi : afectivitate evidentă, interesul public în esenţă este interesul cetăţenilor şi altele;

-cuprinde  dispoziţii care se regăsesc în Codul penal şi Codul de procedură penală, referitoare la violarea domiciliului, violarea secretului corespondenţei şi interceptarea comunicărilor, precum şi în dispoziţiile care sancţionează încălcarea normelor de convieţuire socială, a ordinii şi liniştii publice, creând astfel reglementări paralele, situaţie neadmisă de dispoziţiile Legii nr. 24/ 2004 privind normele de tehnică legislativă pentru elaborarea actelor normative.

În urma dezbaterilor şi a opiniilor exprimate de către membrii comisiei, aceştia  au hotărât, în unanimitate, să propună plenul Camerei Deputaţilor respingerea acestei iniţiative legislative, pentru considerentele menţionate mai sus.  
                  În raport de obiectul şi conţinutul său, proiectul de lege face parte din categoria legilor ordinare. 

                   PREŞEDINTE,                                              SECRETAR, 

                   Sergiu Andon                                         Cristian  Dumitrescu

Consilier
Dr Corneliu Manda

